Дыдейхэр хуэмурэ къокIуэтэх
Кореем и Пхёнчхан къалэм щекIуэкI ХХIII ЩIымахуэ Олимп джэгухэм я ебланэ, еянэ махуэхэми Урысейм щыщ атлетхэм дыщэ медаль къахуихьакъым. Абы щыгъуэми Трегубов Никитэ и дыжьынымрэ Спицов Денисрэ Воронинэ Натальерэ я жэзымрэ ехъулIэныгъэшхуэу къэплъытэ хъунущ.
Трегубов Никитэ СкелетонымкIэ зэхьэзэхуэхэм хэгъэрейхэм къащыпэлъэщын щымыIэу къалъытэ. Абыхэм нэхъыфIу ящIэ дэнэ и деж сыт хуэдэ быркъуэшыркъуэ щыIэми, зыгъэшыпIэм хуэсакъыпхъэми. Адрейхэм ящыщу текIуэращ нэхъыбэм ипэжыпIэкIэ чемпиону къалъытэр. Апхуэдэ гупсысэм тепщIыхьмэ, Трегубов Никитэ вэсэмахуэ псоми ефIэкIащ. Урысей атлетым япэ къищыфар Кореем и скелетонистращ.
Трегубовыр ХХIII ЩIымахуэ Олимп джэгухэм кIуащ и тренерхэмрэ дэIэпыкъуэгъухэмрэ и мыгъусэу. Ахэр ящыщщ Пхёнчхан хуэзышэ гъуэгур пасэу зыхузэхуащIахэм. Арати, зэхьэзэхуэм и пэ къихуэ жэщым абы и скелетоныр езым и IэкIэ зэпеуэм хуигъэхьэзырыжын хуей хъуащ, и Iэгухэм ящIа лэрыгъухэм иджыпсту лъыр къыщиудынущ жыпIэу. А Iуэхугъуэм хуабжьу игъэгубжьа Никитэ ерыщагъ ин зыхилъхьащ икIи нэху къекIри, Олимпиадэм и дыжьын медалыр зыIэригъэхьащ. Абы и хьэрхуэрэгъухэри къыхуэдзэлашхэрт, Урысейм икIа атлетхэм сэлам зэрырамыхым, нэмыплъ зэрыратым папщIэ яхужиIа хъуэр псалъэхэр ягу темыхуэу.
Спицов Денис ЛыжэмкIэ километр пщыкIутху къыщызэранэкIми ди щIалэщIэхэм дагъэгуфIащ. ФIэщщIыгъуейщ, куэдым ямыцIыху Спицов Денис а зэхьэзэхуэм медаль гуэр къыхихыфыну щыгугъа щыIэу. АрщхьэкIэ…
— Финишым сыкъэсыхукIэ зы мэскъалкIи си фIэщ хъуакъым медалхэм ящыщ гуэрым сылъэIэсыну, — жиIащ иужькIэ зэхьэзэхуэм кърикIуахэр зыфIэтелъыджэ Спицовым. — Саугъэт зратынухэм сахэхуэну сигу къэкIыххэртэкъым, арщхьэкIэ зэпеуэр тыншу езгъэжьа хъури, си насыпыр къикIащ. Мы медалыр фэеплъ хузощI илъэсибл ипэкIэ хэкIуэда си адэм, сыт щыгъуи абы и псэр къызэрысщхьэщытыр, къызэрыздэIэпыкъур быдэу си фIэщ мэхъу.
ЦIыхубзхэр лъэрыжэкIэ метр 5000-м къыщызэдэжэм Воронинэ Наталье жэз медалыр къафIихьащ. Ари куэд зыпэмыплъа Iуэхугъуэщ.
МахуитI ипэкIэ ирагъэжьа хоккеймкIэ зэхьэзэхуэм и пэщIэдзэ зэIущIэм 2:0-у япэ щищами, икIэм-икIэжым Словакием 2:3-уэ къызэрыщыхигъэщIам Урысейм икIахэр игъэгубжьащ жыпIэныр зырикIщ. Я нэхэм хъуаскIэр къыщIихыу дыгъуасэ ахэр утыку къихьащ. Ди хоккеистхэм я губжьыр ятехуащ нэхъапэIуэкIэ зыхэт гупым США-м и командэ къыхэхам 3:2-уэ ефIэкIа Словением. И ныбжьыр илъэс 36-м щIигъуауэ иджы япэ дыдэу Олимп джэгухэм хэтыну ираджа, къэралым щекIуэкI зэхьэзэхуэм шайбэ щыдагъэкIахэм я бжыгъэмкIэ зыкъом щIауэ псори къызэзынэкIа Мозякин Сергей бжыгъэр къызэIуихри, адэкIэ я хьэрхуэрэгъухэм нэплъэгъуэ иратакъым. КIэух бжыгъэр 8:2-щ.
Воронинэ Наталье Америкэм и Штат Зэгуэтхэм я хоккеистхэр 2:1-уэ дыгъуасэ текIуащ Словакием. Аращи, Урысеймрэ США-мрэ я командэ къыхэхахэм я нобэрей зэIущIэм щызэхэкIынущ зыхэт гупым бжьыпэр щызыубыдынур хэтми.
Ди хэкуэгъуу щыта Кузьмина Анастасие иджыри зы дыжьын медаль Словакием Пхёнчхан къыщыхуихьащ. БиатлонымкIэ зэхьэзэхуэм ар етIуанэу къэсащ. ХХIII ЩIымахуэ Олимп джэгухэм а къэралым щызыIэригъэхьа ехъулIэныгъэ псори зэкIэ къыхуэзылэжьар Анастасиещ.
Иужь махуитIым медаль нэхъыбэ дыдэ къэзыхьар Норвегием и спортсменхэращ. Абыхэм зыIэрагъэхьащ дыщэу 4, дыжьыну 3, жэзу 2 икIи официальнэу щымыт гуп зэпеуэм и етIуанэ увыпIэм нэс щыдэкIуэтеящ. АрщхьэкIэ бжьыпэр зыIыгъ Германиеми икIуэтыну и мурадкъым. Абы и дыщэ медалхэм аргуэру 3 хигъэхъуащ икIи и пашэныгъэр зэрыбыдэщ. Ди жагъуэ зэрыхъущи, Урысейм щыщ атлетхэр къекIуэтэх зэпытщ — иджы ахэр епщыкIутхуанэщ. Совет Союзым къыддыхэтахэм ящыщу Пхёнчхан щекIуэкI ХХIII ЩIымахуэ Олимп джэгухэм медаль къыщызыхьыфар Белоруссиемрэ (зы дыщэ) Къэзахъстанымрэщ (зы жэз).
Жыласэ Заурбэч.
